98ª edición dos Óscar

A cerimonia da **98ª edición dos Óscar**, presentada pola Academia das Artes e das Ciencias Cinematográficas (AMPAS), terá lugar o 15 de marzo de 2026, no Dolby Theatre de Hollywood, Os Ánxeles, nos Estados Unidos. Durante a gala, a AMPAS presentará os Premios da Academia (comunmente coñecidos como Premios Óscar) en 24 categorías, na honra dos filmes estreados en 2025. A cerimonia será televisada nos Estados Unidos por ABC e transmitida en Hulu. O comediante Conan O'Brien será o anfitrión do programa por segunda vez consecutiva despois de recibir a aclamación universal por ser o anfitrión do ano anterior, con Hamish Hamilton como direcotr e con Raj Kapoor e Katy Mullan regresando como produtores executivos por terceiro ano consecutivo.

Este ano, o premio a Mellor Elenco presentarase por primeira vez como unha categoría independente, o que eleva a 24 o número total de categorías competitivas dos Óscar.

*One Battle After Another* gañou finalmente seis premios, incluíndo os de Mellor Película e Mellor Elenco, sendo a primeira en recibir este último premio. Outros gañadores foron *Sinners* con catro premios; *Frankenstein* con tres; *As guerreiras K-Pop* con dous; *All the Empty Rooms*, *Avatar: Fire and Ash*, *F1*, *The Girl Who Cried Pearls*, *Hamnet*, *Mr Nobody Against Putin*, *Affeksjonsverdi*, *The Singers*, *Two People Exchangeing Saliva* e *Weapons* con un premio cada unha.

As dezaseis candidaturas recibidas por *Sinners* son a maior cantidade na historia dos Óscar, Tamén bateu o récord de maior cantidade de persoas negras nomeadas para unha soa película, con dez. O estudo da película, Warner Bros. Pictures, obtivo trinta candidaturas, igualando o seu propio récord establecido en 2005. Numerosos críticos de cine e xornalistas eloxiaron o avance nas candidaturas, aplaudindo á Academia por abrazar o cine negro e o xénero de terror.

Aos 30 anos, Timothée Chalamet converteuse no actor máis novo en recibir tres nomeamentos ao mellor actor desde Marlon Brando, e tamén na persoa máis nova en ser nomeada tanto ao mellor actor como ao mellor produtor no mesmo ano, superando a Warren Beatty. Aos 37 anos, Emma Stone, nomeada a mellor película e mellor actriz, converteuse na segunda persoa máis nova da historia dos Óscar en acumular sete nomeamentos ao longo da súa carreira, despois de Walt Disney. Ruth E. Carter converteuse na muller negra con máis candidaturas en calquera categoría coa súa quinta candidatura ao mellor deseño de vestiario. Polo seu traballo en *Sinners*, Autumn Durald Arkapaw converteuse na primeira muller negra (e cuarta persoa en total) candidata á mellor fotografía. Chloé Zhao converteuse na segunda muller, despois de Jane Campion, e na primeira muller non caucásica en ser candidata dúas veces ao mellor director. Por outra banda, é a setima vez que se produce na historia dos premios un empate, sendo a primeira vez dende 2013. Nesta ocasión o premio ex aequo foi para *The Singers* e *Two People Exchanging Saliva* na categoría de Mellor Curtametraxe de Fotografía Real.

### Óscar honorífico 
* Debbie Allen: "Unha coreógrafa e actriz pioneira, cunha obra que cativou xeracións e cruzou xéneros".

## Notas 
## Véxase tamén 
### Outros artigos 
* Filmes propostos ó mellor filme internacional na 98ª edición dos Óscar
### Ligazóns externas 
* Páxina oficial dos Óscar 
* Páxina oficial de AMPAS 
* Canle dos Óscar en YouTube